8/3/2013

**Συνάντηση Υπουργού Δικαιοσύνης με τον**

**Εθνικό Μηχανισμό για τα Δικαιώματα της Γυναίκας**

«Δεν θα κάνουμε απλές συνεδριάσεις, δεν θα γίνονται απλές εκδηλώσεις. Θα έχουμε συγκεκριμένο στόχο τον οποίο θα επιτύχουμε μέσα από δράσεις που θα είναι μελετημένες αλλά και συγκεκριμένες για να έχουμε αποτέλεσμα». Αυτό διεμήνυσε σήμερα ο Υπουργός Δικαιοσύνης και Δημόσιας Τάξης κ. Ιωνάς Νικολάου μετά το πέρας της συνάντησης γνωριμίας που είχε με τον Εθνικό Μηχανισμό για τα Δικαιώματα της Γυναίκας, του οποίου προεδρεύει.

Σε δηλώσεις του προς τους δημοσιογράφους μετά το πέρας της συνάντησης, ο κ. Νικολάου ανέφερε: «Με την ευκαιρία της Ημέρας της Γυναίκας, να ευχηθώ σε όλες τις γυναίκες της Κύπρου χρόνια πολλά και να υποσχεθώ, όπως ήταν και η διαβεβαίωση την οποία είχαμε κάνει ενώπιον των γυναικείων οργανώσεων που απαρτίζουν τον Εθνικό Μηχανισμό για τα Δικαιώματα της Γυναίκας, ότι θα εργαστούμε συστηματικά σε μια προσπάθεια να επιτύχουμε τους βασικούς μας στόχους που δεν μπορεί να είναι άλλοι από τη σημερινή πραγματικότητα». Σήμερα, διευκρίνισε, η οικονομική κρίση έχει επιφέρει μεγαλύτερες συνέπειες στις γυναίκες από ότι στους άντρες, τόσο σε θέματα φτώχειας, ανεργίας, βίας στην οικογένεια όσο και σε άλλα θέματα όπου η γυναίκα είναι το μεγαλύτερο θύμα των συνεπειών αυτών.

Πέραν αυτών των κοινωνικών προβλημάτων, ο κ. Υπουργός ανέφερε ότι συμφωνήθηκε όπως ο Εθνικός Μηχανισμός εργαστεί και προς πιο ειδικούς στόχους, όπως είναι η συμμετοχή στα κέντρα λήψης αποφάσεων και στην πολιτική. Διαπιστώνοντας τη μη συμμετοχή γυναικών στο Υπουργικό Συμβούλιο, ο κ. Υπουργός επισήμανε ταυτόχρονα τη δέσμευση του Προέδρου της Δημοκρατίας ότι «πέραν από αυτό, θα υπάρξει ουσιαστικός αριθμός γυναικών που θα μετάσχουν είτε στα πλαίσια των υφυπουργών είτε σε άλλες πολιτειακές θέσεις, αλλά πολύ περισσότερο η πολιτική του στα προβλήματα που σχετίζονται ιδιαίτερα με τις γυναίκες θα είναι πιο ουσιαστική και πιο αποτελεσματική».

Σήμερα, συνέχισε, θέσαμε ως μια βασική αρχή για την επιτυχία: τη συμμετοχή όλων μας σε μια συλλογική προσπάθεια. «Πέραν από την κριτική, δεσμεύτηκαν όλοι ότι θα συμμετάσχουν ουσιαστικά στον καθορισμό κάποιων συγκεκριμένων δράσεων, όχι γενικών και αόριστων. Θα θέσουμε κάποιες προτεραιότητες, εντοπίζοντας συγκεκριμένους στόχους, τους οποίους θα δεσμευτούμε να αρχίσουμε να υλοποιούμε μέσα σε συγκεκριμένα χρονικά περιθώρια κι έτσι να καθορίσουμε ένα στρατηγικό σχέδιο το οποίο δεν θα είναι απλά ένα σχέδιο δράσεων, τα οποία να μην μπορούν να υλοποιηθούν αλλά συγκεκριμένες δράσεις που να υλοποιούνται στους 3 μήνες, στους 6 μήνες κτλ. ώστε να έχουμε και αποτελέσματα ουσιαστικά».

Η προσπάθεια, ανέφερε, θα είναι να δούμε με ποιο τρόπο αντιμετωπίζουμε τα αυξημένα φαινόμενα βίας στην οικογένεια και πώς ουσιαστικά μπορούμε να προσφέρουμε βοήθεια εκεί όπου χρειάζεται – καθώς και πώς μπορούμε να διαμορφώσουμε την κοινωνία ώστε να αρχίσει να αποδέχεται περισσότερο τη συμμετοχή όλες γυναίκας στα κέντρα λήψης αποφάσεων.

Ερωτηθείς σχετικά, ο κ. Νικολάου είπε ότι στη συνάντηση έλαβαν μέρος όλες οι γυναικείες οργανώσεις πλην των δύο τουρκοκυπριακών, οι οποίες είχαν προσκληθεί αλλά αρνήθηκαν.

Καταλήγοντας, ο κ. Υπουργός τόνισε: «Δεν θα κάνουμε απλές συνεδριάσεις, δεν θα κάνουμε απλές εκδηλώσεις. Θα έχουμε συγκεκριμένο στόχο τον οποίο θα επιτύχουμε μέσα από δράσεις που θα είναι μελετημένες αλλά και συγκεκριμένες για να έχουμε αποτέλεσμα».

---------------------------